钦定古今图书集成/明伦汇编/氏族典/第174卷 > 钱俶
## 钦定古今图书集成/明伦汇编/氏族典/第174卷 > 钱俶

按《宋史吴越世家》：“钱俶，字文德，杭州临安人。本名弘
俶，以犯宣祖偏讳去之。吴越国王元瓘之第九子也。
晋开运中，为台州刺史。汉乾祐初，授东南面兵马都
元帅、镇海镇东军节度使、开府仪同三司，检校太师，
兼中书令，杭越等州大都督，吴越国王，赐号翊圣广
运同德保定功臣。三年，江南遣其将查文徽攻福州”，
俶发兵擒文徽，献捷，加尚书令。周广顺初，授诸道兵
马元帅。二年，授天下兵马元帅，改赐“推诚保德安邦
致治忠正功臣。”六月，丁母忧，起复。世宗即位，授天下
兵马都元帅。显德六年，恭帝嗣位，赐“崇仁昭德宣忠
保庆扶天翊亮功臣。”建隆元年，授天下兵马大元帅。
自太祖受命，俶贡奉有加常数。乾德元年来贡，改赐
“承家保国宣德守道忠正恭顺功臣。”开宝五年，改赐
“开吴镇越崇文耀武宣德守道功臣。”七年冬，讨江南，
诏以俶为昇州东面招抚制置使。八年，俶率兵拔常
州，加守太师。江南平，论功，以俶大将沈承礼、孙承祐
并为节度使，为防御使者一人，刺史六人。九年二月，
俶与其妻孙太子惟濬、平江军节度使孙承祐来朝。
上遣皇子至睢阳迎劳。俶至，赐剑履上殿，书诏不名，
以俶妻为吴越国王妃，令惟濬赍诏赐之。太祖数诏
俶与其子惟濬宴射苑中，惟诸王预坐。每宣谕俶，俶
拜谢，多令内侍掖起，俶感泣。太祖令俶与太宗、秦王
叙昆仲之礼，俶伏地叩头涕泣，固让乃止。四月，令俶
归国。太平兴国三年三月来朝，以所管十三州献于
阙下，封淮海国王，改赐“宁淮镇海崇文耀武宣德守
道功臣。”雍熙元年，改封汉南国王。四年春，出为武胜
军节度，改封南阳国王。俶四上表让国王，改封许王。
端拱元年春，徙封邓王。会朝廷遣使赐生辰器币，与
使者宴饮，至暮，有大流星堕正寝前，光烛一庭。是夕
暴卒，年六十。追封秦国王，谥“忠懿。”